|  |
| --- |
| **Dienvidkurzemes novada pašvaldība** |

Lielā iela 76, Grobiņa, Dienvidkurzemes novads, LV-3430, reģistrācijas Nr.90000058625,

tālr. 63490458, e-pasts pasts@dkn.lv, www.dkn.lv

***Apstiprināts***

*ar Dienvidkurzemes novada pašvaldības domes*

*\_\_.\_\_.2024. sēdes lēmumu Nr. xx*

*(prot. Nr. xx, xx§)*

**Saistošie noteikumi Nr.2024/\_\_**

**“Par Dienvidkurzemes novada pašvaldības līdzfinansējuma piešķiršanu dzīvojamo māju pieslēgšanai centralizētajai ūdensapgādes un / vai kanalizācijas sistēmai”**

*Izdoti saskaņā ar Pašvaldību likuma*

[*44. panta*](https://likumi.lv/ta/id/336956-pasvaldibu-likums#p44) *otro daļu un*

*Ūdenssaimniecības pakalpojumu*

*likuma* [*6. panta*](https://likumi.lv/ta/id/275062-udenssaimniecibas-pakalpojumu-likums#p6) *sesto daļu*

## **I. Vispārīgie jautājumi**

1. Saistošie noteikumi (turpmāk – Noteikumi) nosaka kārtību, kādā Dienvidkurzemes novada pašvaldība (turpmāk – Pašvaldība) piešķir līdzfinansējumu dzīvojamās mājas pieslēgšanai centralizētajiem ūdensapgādes un/vai kanalizācijas tīkliem Dienvidkurzemes novada administratīvajā teritorijā, kā arī līdzfinansējuma apmēru, tā saņemšanas un izlietošanas kārtību.
2. Noteikumu mērķis ir veicināt dzīvojamo māju pieslēgumu izbūvi centralizētajai kanalizācijas un ūdensapgādes sistēmai, un samazināt vides piesārņojumu.
3. Noteikumos lietotie termini:
   1. **Pretendents/Finansējuma saņēmējs** – dzīvojamās mājas īpašnieks, zemes gabala īpašnieks, daudzdzīvokļu dzīvojamās mājas dzīvokļu īpašnieku kopība, kopīpašuma īpašnieku pilnvarots pārstāvis vai persona, kura uz pārvaldīšanas līguma pamata apsaimnieko un pārvalda daudzdzīvokļu dzīvojamo māju.
   2. **Pieslēgums** – ārējo ūdensvada un/vai kanalizācijas tīklu un būvju kopums no ūdenssaimniecības pakalpojumu sniedzēja centralizētās ūdensapgādes un kanalizācijas sistēmas līdz pakalpojumu lietotāja īpašumā vai valdījumā esošai sistēmas daļai vai ēkas ārsienai, kas nodrošinās lietotājam ūdenssaimniecības pakalpojuma saņemšanu.
   3. **Tehniskā dokumentācija** – dokumentu kopums, kas pamato un apliecina Pieslēguma izbūvi, t.sk., tehniskie noteikumi, paskaidrojuma raksts, būvprojekts, inženiertopogrāfiskais uzmērījums, inženierģeoloģiskā izpēte, ūdensapgādes un/vai kanalizācijas Pieslēguma shēma, tāme vai izpilduzmērījums.
   4. **Nekustamais īpašums** – Pašvaldības teritorijā esoša vienģimeņu vai daudzdzīvokļu dzīvojamā māja vai jaunbūve, kurai ir spēkā esoša būvatļauja dzīvojamās mājas būvniecībai.
4. Līdzfinansējums tiek piešķirts Tehniskās dokumentācijas izstrādes un būvdarbu daļējai vai pilnīgai izmaksu segšanai Pieslēguma izveidošanai Nekustamajā īpašumā.

## **II. Līdzfinansējuma piešķiršanas vispārīgā kārtība**

1. Līdzfinansējumu par katru Pieslēgumu piešķir, pamatojoties uz Noteikumiem un ņemot vērā Pašvaldības gadskārtējā budžetā paredzēto līdzekļu apjomu. Līdzfinansējums tiek piešķirts konkursa kārtībā, ko organizē Pašvaldības Attīstības un uzņēmējdarbības daļa.
2. Līdzfinansējumu piešķir Pieslēguma izbūvei, ja ir izpildītas visas sekojošās prasības:
   1. Nekustamais īpašums atrodas Dienvidkurzemes novadā un tā sastāvā ir vienģimeņu vai daudzdzīvokļu dzīvojamā māja vai jaunbūve, kurai ir spēkā esoša būvatļauja dzīvojamās mājas būvniecībai;
   2. pa ielu vai ceļu gar šo Nekustamo īpašumu jau ir izbūvēts maģistrālais ūdensapgādes un/vai kanalizācijas vads, kurš atrodas tiešā tuvumā šim Nekustamajam īpašumam.
3. Līdzfinansējumu piešķir Pretendentam:
   1. fiziskai personai, kurai zemesgrāmatā ir nostiprinātas īpašuma tiesības uz 6.punkta prasībām atbilstošu nekustamo īpašumu un tā pieteikuma iesniegšanas brīdī ir deklarēta Dienvidkurzemes novada administratīvajā teritorijā;
   2. daudzdzīvokļu dzīvojamās mājas īpašnieku kopībai;
   3. personai, kura, pamatojoties uz pilnvarojuma līgumu par pārvaldīšanu, apsaimnieko un pārvalda 6.punkta prasībām atbilstošu daudzdzīvokļu dzīvojamo māju un, ja tam ar daudzdzīvokļu dzīvojamās mājas dzīvokļu īpašnieku kopības lēmumu ir piešķirtas tiesības vai uzdots pienākums nodrošināt Pieslēguma izbūvi šai daudzdzīvokļu dzīvojamajai mājai.
4. Pieslēguma kopējās izmaksās tiek ietverti un atbalstīti izdevumi par sekojošiem darbiem:
   1. Tehniskās dokumentācijas izstrāde;
   2. Būvdarbi:
      1. ūdensvada ievada un/vai kanalizācijas izvada izbūve;
      2. komercuzskaites mēraparāta mezgla izbūve;
      3. kanalizācijas skatakas izbūve, ja attiecināms.
   3. izbūvēto komunikāciju inženiertehnisko uzmērījumu veikšana un reģistrācija Dienvidkurzemes novada augstas digitālas topogrāfiskās informācijas uzturētāja datu bāzē.
5. Pieslēguma izbūve neietver ēkas iekšējās ūdensapgādes vai sadzīves kanalizācijas sistēmas izbūvi.
6. Pašvaldības līdzfinansējumu nepiešķir, ja:
   1. vienģimeņu dzīvojamās mājas īpašnieks ir juridiska persona;
   2. Nekustamais īpašumā ir reģistrēta saimnieciskā darbība, tas tiek izmantots saimnieciskai darbībai;
   3. uz līdzfinansējuma pieteikuma iesniegšanas brīdi Pieslēgums centralizētajai ūdensapgādes vai kanalizācijas sistēmai jau ir izbūvēts vai ir uzsākta tā būvniecība;
   4. ja Pieslēguma būvniecība skar no jauna uzbūvētu vai atjaunotu ielu asfalta segumu piecu gadu laikā no tā nodošanas ekspluatācijā;
   5. Nekustamajā īpašumā, kuram plānota Pieslēguma izbūve, Dienvidkurzemes novadā normatīvajos aktos noteiktajā kārtībā konstatēti būvniecības noteikumu pārkāpumi;
   6. Pretendentam ir parādi par SIA “Priekules nami”, SIA “Aizputes nami”, SIA “Grobiņas namserviss” (turpmāk – Kapitālsabiedrība) sniegtajiem centralizētajiem pakalpojumiem attiecīgajā administratīvajā teritorijā.
   7. Pretendentam ir nekustamā īpašuma nodokļa parādi Dienvidkurzemes novada pašvaldībā.
   8. Pretendentam ir pasludināts maksātnespējas process un tas atrodas likvidācijas stadijā (ja attiecas).
7. Nekustamajam īpašumam var tikt izbūvēts tikai 1(viens) Pieslēgums.
8. Dzīvokļa īpašumos sadalītas daudzīvokļu mājas kopīpašnieki, pieteikumam pievieno kopīpašnieku lēmumu par pieslēguma izbūvi un pilnvarotās personas iecelšanu, kurš pieņemts ievērojot Dzīvokļa īpašuma likumā noteiktos kopības lēmuma pieņemšanas nosacījumus.
9. Dzīvokļa īpašumos nesadalītas daudzīvokļu mājas kopīpašnieki, viendzīvokļa dzīvojamās mājas kopīpašnieki, pieteikumam pievieno visu kopīpašnieku piekrišanu par pieslēguma izbūvi un vienošanos par pilnvaroto personu.
10. Ja ūdensvada un/vai kanalizācijas tīklus plānots izbūvēt ārpus Nekustamā īpašuma robežas ir jāizstrādā Tehniskā dokumentācija.
11. Ja ūdensvadus un vai kanalizācijas tīklus paredzēts izbūvēt, šķērsojot blakus īpašumu, obligāti pievienojams rakstisks saskaņojums no blakus esošā īpašuma īpašnieka, ka piekrīt ūdensvada un/vai kanalizācijas tīklus izbūvei viņam piederošajā īpašumā.

## **III. Līdzfinansējuma apmērs**

1. Pašvaldības līdzfinansējums viena Nekustamā īpašuma Pieslēguma izbūvei tiek piešķirts procentuālā apmērā no Noteikumu 2.pielikumā norādītā izcenojuma saskaņā ar būvspeciālista vai ūdenssaimniecības pakalpojumu sniedzēja izstrādāto un apstiprināto Pieslēguma shēmu. Atbalsta apmērs tiek noteikts sekojoši:
   1. 100 % (simts procentu) apmērā, bet ne vairāk kā 3 000,00 EUR (trīs tūkstoši *euro* un 00 centi) fiziskai personai, kurai zemesgrāmatā ir nostiprinātas īpašuma tiesības uz 6. punkta prasībām atbilstošu nekustamo īpašumu un tās deklarētā dzīvesvieta ir Dienvidkurzemes novada administratīvajā teritorijā, ja tā atbilst vienam no šādiem kritērijiem:
      1. persona ar 1. un 2.grupas invaliditāti vai personai ir bērns invalīds;
      2. personai ir piešķirts trūcīgas personas statuss;
      3. personai ir piešķirts maznodrošinātas personas statuss;
      4. personai ir 3 (trīs) vai vairāk bērni vecumā līdz 24 (divdesmit četriem) gadiem, ar nosacījumu, ka vismaz 3 (trīs) bērnu deklarētā dzīvesvieta ir Dienvidkurzemes novada administratīvajā teritorijā;
      5. pensijas vecumu sasniegusi persona, kurai nav apgādnieku;
      6. politiski represēta persona.
   2. 50 % (piecdesmit procentu) apmērā, bet ne vairāk kā 1 500,00 EUR (viens tūkstotis pieci simti *euro* un 00 centi) – citām fiziskām personām, kuras neatbilst 16.1. punktā norādītajiem kritērijiem, bet atbilst 7.1.punkta prasībām;
   3. 75 % (septiņdesmit piecu procentu) apmērā, bet ne vairāk kā 2 000,00 EUR (divi tūkstoši *euro* un 00 centi) – daudzdzīvokļu dzīvojamās mājas īpašnieku kopībai. 16.1. punktā norādītie kritēriji netiek ņemti vērā, ja Pretendents ir daudzdzīvokļu dzīvojamās mājas dzīvokļu īpašnieku kopība, vai persona, kura uz pārvaldīšanas līguma pamata apsaimnieko un pārvalda daudzdzīvokļu dzīvojamo māju.
2. Tehniskās dokumentācijas izmaksas, saskaņā ar attaisnojuma dokumentiem var tikt iekļautas kopējo izmaksu apjomā, nepārsniedzot 300,00 EUR (trīs simts *euro* un 00 centi) un Saistošo noteikumu 16.1., 16.2. un 16.3. punktos noteiktos kopējos Pieslēguma izmaksu sliekšņus.

## **IV. Paziņojuma publicēšanas un pieteikšanās kārtība**

1. Paziņojumu par līdzfinansējuma pieejamību Pieslēgumu izbūvei Pašvaldība publicē Dienvidkurzemes novada pašvaldības informatīvajā izdevumā “DIENVIDKURZEME” un Dienvidkurzemes novada pašvaldības tīmekļvietnē [*www.dkn.lv*](http://www.dkn.lv)*.*
2. Paziņojumā norāda:
   1. pašvaldības līdzfinansējuma apmēru konkrētajā kārtā;
   2. līdzfinansējuma saņemšanas noteikumus;
   3. pieteikumu iesniegšanas termiņu – 30 (trīsdesmit) dienas no publicēšanas brīža.
3. Ja pieteikumu atlases laikā netiek noslēgti līgumi par visu budžeta gadā pieejamo Pašvaldības līdzfinansējumu, Pašvaldība var izsludināt nākamo pieteikumu atlases kārtu.
4. Pretendents līdzfinansējuma saņemšanai Pašvaldībā iesniedz pieteikumu (1.pielikums):
   1. klātienē jebkurā no Dienvidkurzemes novada valsts un pašvaldības vienotajiem klientu apkalpošanas centriem (VPVKAC) vai Pašvaldības pilsētu un pagastu pārvaldēs to darba laikos;
   2. pa pastu – nosūtot uz Pašvaldības juridisko adresi ar norādi “Dienvidkurzemes novada pašvaldības līdzfinansējuma konkursam dzīvojamo māju pieslēgšanai centralizētajai ūdensapgādes sistēmai un centralizētajai kanalizācijas sistēmai”. Par pieteikuma iesniegšanas datumu tiek uzskatīts pasta zīmoga datums;
   3. elektroniski, nosūtot elektroniski parakstītu projekta pieteikumu e-pastā [pasts@dkn.lv](mailto:pasts@dkn.lv), ar norādi: Pieteikums “Dienvidkurzemes novada pašvaldības līdzfinansējuma konkursam dzīvojamo māju pieslēgšanai centralizētajai ūdensapgādes un/vai kanalizācijas sistēmai”;
   4. nosūtot uz Pašvaldības [E-adresi.](https://latvija.gov.lv/KDV/Write/NewMessage?address=_DEFAULT@90000058625)
5. Pieteikumam (1.pielikums) pievieno šādus dokumentus:
   1. dokumentus, kas apliecina 16.1.1.-16.1.6.apakšpunktos norādīto statusu, ciktāl tur minētā informācija jau nav Pašvaldības rīcībā;
   2. Pašvaldības ūdenssaimniecības pakalpojumu sniedzēju izdotus tehniskos noteikumus un ūdensapgādes un/vai kanalizācijas Pieslēguma shēmu;
   3. daudzdzīvokļu nama dzīvokļu īpašnieku kopība Pašvaldībā iesniedz dokumentu (kopsapulces lēmumu/protokolu), no kura izriet, ka atbilstoši normatīvo aktu prasībām pieņemts lēmums par Pieslēguma izbūves nepieciešamību, un noteiktas personas pilnvarojumu iesniegt iesniegumu līdzfinansējuma saņemšanai, kā arī slēgt līgumu par Pieslēguma izbūvi, to saistīto izdevumu segšanu un ūdenssaimniecības pakalpojumu sniegšanu.
   4. viendzīvokļa dzīvojamās mājas kopīpašnieki, pieteikumam pievieno visu kopīpašnieku piekrišanu par pieslēguma izbūvi un vienošanos par pilnvaroto personu.
   5. ja pieteikumu paraksta pilnvarotā persona, pievieno notariālu pilnvaru vai citu dokumentu, kas apliecina tiesības pārstāvēt iesniedzēju.

## **V. Pieteikuma izskatīšanas un lēmuma pieņemšanas kārtība**

1. Pieteikumu un tam pievienotos dokumentus izvērtē un lēmumu par Pašvaldības līdzfinansējuma piešķiršanu vai atteikumu pieņem ar Pašvaldības izpilddirektora rīkojumu izveidota pieteikumu vērtēšanas komisija (turpmāk - Komisija), kuras sastāvā darbojas ne mazāk kā 5 (piecas) personas.
2. Pieteikumus par līdzfinansējuma piešķiršanu Komisija izskata 1 (viena) mēneša laikā, skaitot no pieteikuma iesniegšanas termiņa pēdējās dienas.
3. Komisija izskata Pieteikumus to iesniegšanas secībā. Ja Pieteikumu iesniedz personīgi, par tā iesniegšanas laiku uzskatāms Pašvaldībā reģistrētais pieteikuma saņemšanas datums un laiks. Ja Pieteikumu nosūta pa pastu, par tā iesniegšanas datumu uzskata pasta zīmogā norādīto nosūtīšanas datumu. Nosūtot pieteikumu elektroniski, par tā iesniegšanas datumu uzskata elektroniskā pasta saņemšanas datumu un laiku.
4. Izvērtējot Pieteikumus, Komisija pārbauda, vai Pretendentam nav 10.6. un 10.7. punktā minētie parādi.
5. Ja budžeta gadā atbalstāmo Pieteikumu ir vairāk nekā paredzētais līdzfinansējuma apjoms, tad finansējums atbalstītajiem Pieteikumiem tiek piešķirts sekojošā prioritārā secībā:
   1. Pieteikumi, kur paredzēts izbūvēt Pieslēgumus pie Eiropas Savienības Kohēzijas līdzfinansēto projektu ietvaros izbūvētām sistēmām;
   2. Pieteikumi, kur paredzēts izbūvēt Pieslēgumu tām dzīvojamām mājām, kur tiek veikta ceļa izbūve, pārbūve vai atjaunošana;
   3. Pieteikumi Pieslēguma izbūvei Pretendentam, kura ģimenē dzīvo laulātais vai pirmās pakāpes radinieks, kas ir persona ar 1. vai 2. grupas invaliditāti vai bērns ar invaliditāti, kurš ir deklarēts Dienvidkurzemes novada administratīvajā teritorijā;
   4. Pieteikumi Pieslēguma izbūvei Pretendentam, kuram ir daudzbērnu ģimenes statuss un vismaz 3 (trīs) bērni (līdz 24 gadu vecumam) ir deklarēti Dienvidkurzemes novada administratīvajā teritorijā;
   5. Pieteikumi Pieslēgumu izbūvei, īpašumiem kuros ir lielāks deklarēto personu skaits;
   6. Pieteikumi Pieslēguma izbūvei Pretendentam, kuram piešķirts trūcīgas vai maznodrošinātas personas statuss;
   7. Pieteikumi, kurus iesnieguši pensijas vecumu sasniegušas personas, kurām nav apgādnieku;
   8. Pieteikumi, kurus iesnieguši politiski represētās personas;
   9. Pārējie Pieteikumi iesniegšanas secībā.
6. Lēmumu par līdzfinansējuma piešķiršanu vai atteikumu paziņo Pretendentiem 10 (desmit) darba dienu laikā pēc Komisijas lēmuma pieņemšanas, nosūtot informāciju uz pieteikumā norādīto e-pasta adresi, pievienojot sagatavoto Komisijas sēdes protokola izrakstu ar pieņemto lēmumu par Pretendenta iesniegto pieteikumu.
7. Ja lēmums par finansējuma saņemšanu ir pozitīvs, Pašvaldība ar Pretendentu slēdz līdzfinansējuma līgumu 30 (trīsdesmit) darba dienu laikā.
8. Līdzfinansējuma piešķiršanas gadījumā, Pretendentam Pieslēgumu izbūve jāveic saskaņā ar būvniecību reglamentējošo normatīvo aktu prasībām, un jāpabeidz 6 (sešu) mēnešu laikā no Līguma noslēgšanas dienas. Nepieciešamības gadījumā, saņemot iesniegumu no Pretendenta ar rakstisku pamatojumu, Komisija var pieņemt lēmumu par termiņa pagarināšanu papildus vēl līdz 6 (sešiem) mēnešiem.
9. Pretendents var prasīt avansa maksājumu līdz 50 % (piecdesmit procentiem) no piešķirtā līdzfinansējuma, iesniedzot Pašvaldībai noslēgta darījuma līguma kopiju (uzrādot oriģinālu) par būvdarbu veikšanu.
10. Pēc Pieslēguma izbūves pabeigšanas Finansējuma saņēmējs:
    1. sagatavo izpilduzmērījumu, kas tiek nodots ūdenssaimniecības pakalpojumu sniedzējam reģistrēšanai Dienvidkurzemes novada augstas digitālas topogrāfiskās informācijas uzturētāja datubāzē;
    2. apstiprina būvniecības informācijas sistēmā būvdarbu pabeigšanu, ja attiecināms.
11. Pēc 32.punktā minēto nosacījumu izpildes, iekļaujoties 30.punktā norādītajā termiņā, Finansējuma saņēmējs iesniedz Pašvaldībai pārskatu (atbilstoši noteikumu 3. pielikumam) par Pieslēguma līdzfinansējuma saņemšanas nosacījumu izpildi, kuram pievieno:
    1. ūdenssaimniecības pakalpojumu sniedzēja izsniegto atzinumu par veikto darbu atbilstību izsniegtajiem tehniskajiem noteikumiem;
    2. noslēgtā līguma par ūdenssaimniecības pakalpojuma sniegšanu kopiju;
    3. Dienvidkurzemes novada augstas digitālas topogrāfiskās informācijas uzturētāja datubāzē reģistrētu izpilduzmērījumu digitālā formātā, ko apliecina piešķirtais ID numurs;
    4. Izmaksas attaisnojošus dokumentus par Tehniskās dokumentācijas izstrādi (ja attiecas).
12. Saņemto pārskatu 30 (trīsdesmit) darba dienu laikā izvērtē un apstiprina Komisija. Pēc iesniegtās pārskata apstiprināšanas ne vēlāk kā 10 darba dienu laikā Pašvaldība ieskaita neizmaksāto finansējumu (ja saņemts avansa maksājums) vai visu piešķirto finansējumu (ja nav saņemts avansa maksājums) Līgumā norādītajā Pretendenta bankas kontā.

## **VI. Komisijas lēmuma apstrīdēšanas un atcelšanas kārtība**

1. Komisijas pieņemto lēmumu var apstrīdēt pie Pašvaldības izpilddirektora.
2. Komisija var atcelt tās iepriekš pieņemto lēmumu pēc pašas iniciatīvas, ja Pretendents:
   1. nav noslēdzis Līgumu 29.punktā norādītajā termiņā;
   2. nav izpildījis 33.punkta apakšpunktu nosacījumus 30.punktā norādītajos termiņos;
   3. ir atteicies no Pieslēguma izbūves, rakstiski atsaucot iesniegto pieteikumu.
3. Ja Komisija konstatē, ka netiek īstenoti Pretendenta pieteikumā minētie atbalsta saņemšanas pasākumi, vai iestājies kāds no 36.punktā minētajiem nosacījumiem, Pretendentam tiek rakstīts brīdinājums par finansējuma atmaksu (ja tas izmaksāts). Finansējums ir jāatmaksā Pašvaldības budžetā 1 (viena) mēneša laikā, no rakstiska brīdinājuma par finansējuma atmaksu saņemšanas.
4. **Noslēguma jautājumi**
5. Noteikumi stājas spēkā [Pašvaldību likuma 47. panta](https://likumi.lv/ta/id/336956-pasvaldibu-likums#p47) pirmajā daļā noteiktā kārtībā.
6. Ar noteikumu spēkā stāšanos spēku zaudē 2022. gada 28. jūlija Saistošie noteikumi Nr. 2022/27 “Par Dienvidkurzemes novada pašvaldības līdzfinansējuma piešķiršanu dzīvojamo māju pieslēgšanai centralizētajai ūdensapgādes sistēmai un centralizētajai kanalizācijas sistēmai”.

Pašvaldības domes priekšsēdētājs Aivars Priedols